Mai Mercado (KF), 2024-04-26:
Tak, formand.
I Det Konservative Folkeparti vil vi sætte hårdt ind over for banderne, der hærger vores land og samfund, for der er ingen tvivl om, at banderne og deres kriminelle aktiviteter har en dybt skadelig virkning på vores samfund på så mange niveauer.
For det første er vores samfunds sikkerhed og tryghed truet, fordi bandernes involvering i ulovlige aktiviteter såsom narkohandel, våbenhandel, voldskriminalitet og endda overlagt mord fører til en stigning i kriminalitetens både omfang og intensitet, og det skaber en atmosfære af frygt og skaber en atmosfære af usikkerhed for helt almindelige mennesker, og det underminerer vores mulighed for at leve fredeligt og frit.
Vi har igennem årene set, hvordan uskyldige mennesker er blevet koldt likvideret, fordi de var på det forkerte sted på det forkerte tidspunkt, eller måske fordi de blev forvekslet med et bandemedlem og dermed blev slået ihjel af en rivaliserende bande.
Det er et enormt spild af menneskeliv, og det er et enormt spild af potentiale.
Derfor er det også vigtigt, at vi som land og som samfund står sammen om at bekæmpe banderne i fællesskab, og det er derfor, vi igennem årene har vedtaget den ene bandepakke efter den anden.
Der skal vi arbejde sammen om at styrke vores retshåndhævelse, og det gør vi ved at sende bandemedlemmerne i fængsel i længere tid, men vi skal også sikre forebyggelsen og give unge, som er utilpassede, bedre muligheder for at undgå at havne i banderne.
I det lovforslag, som udmønter bandepakken her, er det vigtigt for os Konservative at fremhæve fire områder.
Først og fremmest er det den hårde retspolitik.
Nu skærper vi straffen for ydmygelsesvold.
Det har været en konservativ mærkesag, og alle partier kan huske fra forhandlingslokalet, hvordan vi fik forhandlet en reel strafskærpelse hjem.
Den anden del er den økonomiske sanktion.
Vi rammer bandemedlemmerne på pengepungen.
Vi fjerner eksempelvis muligheden for, at de kan få børnepenge i en 3-årig periode, og vi skærper straffene for bandernes økonomiske kriminalitet.
Så er der også den hårde tilgang til bandernes våben.
Vi strammer våbenlovgivningen igen og øger strafferammerne – særlig er vi optaget af, at straffen for ulovligt at bære kniv nu forøges.
Så er der også den forebyggende indsats.
For børn bliver ikke født som forråede bandemedlemmer, og derfor er vi rigtig glade for de forebyggende elementer i bandepakken.
Det gælder særlig, at politiet tager ud og banker på hos familierne for at få en snak om den unges adfærd, når man kan se, at der er en ung, der er på vej ud i dårligt selskab.
Det handler også om, at både skole, sociale myndigheder og politiet fremover kan dele endnu flere oplysninger, når en ung er på vej ud på et vildspor.
Som konservative er vi optaget af at sætte hårdt og konsekvent ind over for banderne.
Det tog mange år, fra den daværende regering med justitsminister Nick Hækkerup kom med et udspil til bandepakke IV, til vi reelt blev indkaldt til forhandlinger og kunne lande en aftale i fællesskab.
Derfor ønsker vi allerede nu at sende det klare signal, at det formentlig snart er nødvendigt at indkalde til en bandepakke V.
Vores første forslag er allerede klar, og vi har allerede lanceret det, og det er den omvendte fodlænke til bandemedlemmer, der har et opholdsforbud.
I Odense blev en hel håndfuld unge bandemedlemmer idømt et opholdsforbud, som gjaldt hele Odense Kommune.
Det var noget nær umuligt for politiet at holde styr på, at det opholdsforbud ikke blev overtrådt, og derfor har vi foreslået at bruge teknologien fra Norge, som anvendes til, at stalkingdømte ikke chikanerer deres tidligere partnere.
Et andet forslag er at sikre, at flere bander bliver forbudt ved lov.
Det er vigtigt kontinuerligt at fortsætte med at stække banderne, og her og nu kan Konservative stemme for lovforslag nr. L 150.